6. โครงการในอนาคต

  หนังสือพิมพ์บางกอกโพสต์พยายามยกระดับคุณภาพของหนังสือพิมพ์
  โดยปรับปรุงและเปลี่ยนแปลงการออกแบบจัดหน้า และเนื้อหาสาระของทั้งส่วนที่เป็นข่าว
  บทความรายวัน และภาคพิเศษรายสัปดาห์
  และมุ่งมั่นที่จะนำเสนอข่าวอย่างตรงไปตรงมาและเชื่อถือได้
  โดยมีพื้นฐานอยู่บนหลักการแห่งความซื้อสัตย์และเป็นกลางในการเสนอข่าว โดยในเดือนกรกฏาคม
  ได้มีการเปิดตัวนิตยสารกูรูซึ่งเป็นนิตยสารสำหรับชาวเมือง
  กลุ่มเป้าหมายเป็นผู้อ่านช่วงอายุระหว่าง 20-35 ปี
  ทั้งชาวไทยและชาวต่างชาติที่พำนักอยู่ในประเทศไทย
  เนื้อหาครอบคลุมถึงข่าวล่าสุดเกี่ยวกับงานเลี้ยงในแวดวงสังคม คอนเสิร์ต การแสดง
  นิทรรศการทางศิลปะ และข้อเสนอด้านการท่องเที่ยว ตลอดจนบทวิจารณ์หนังสือ
  อุปกรณ์ของใช้ต่างๆ เว็บไซด์ และดนตรี นอกจากนั้น
  หนังสือพิมพ์บางกอกโพสต์ยังได้เตรียมบทความต่างๆ เพื่อร่วมเฉลิมฉลองสิริราชสมบัติครบ 60
  ปีของพระบาทสมเด็จพระเจ้าอยู่หัวในปี พ.ศ.2549
  โดยผลิตเป็นชุดหนังสือพิมพ์ฉบับพิเศษนำเสนอพระราชกรณียกิจของพระบาทสมเด็จพระเจ้าอยู่หัวตลอดระยะเวลา
  60 ปีที่ผ่านมา ซึ่งฉบับแรกได้ตีพิมพ์เผยแพร่เมื่อวันที่ 5 ธันวาคม พ.ศ.2548
  และฉบับอื่นๆจะทยอยออกตามมาอีกตลอดปี พ.ศ.2549

  หนังสือพิมพ์แนวเศรษฐกิจรายวันฉบับภาษาไทย “โพสต์ ทูเดย์” ได้ฉลองครบรอบ 3
  ปีในการดำเนินงานเมื่อวันที่ 7 กุมภาพันธ์ พ.ศ. 2549
  พร้อมกับความสำเร็จที่ได้รับการยืนยันโดยผลสำรวจความคิดเห็นของสำนักสวนดุสิตโพลส์ พบว่า
  ผู้อ่านหนังสือพิมพ์แนวเศรษฐกิจรายวันกว่าร้อยละ 48 เลือกอ่าน โพสต์ ทูเดย์
  เมื่อเปรียบเทียบกับหนังสือพิมพ์ฉบับอื่นในแนวเดียวกันอีก 2 ฉบับที่มีผู้อ่านในสัดส่วนร้อยละ 24
  และ 15 ตามลำดับ
  ความสำเร็จดังกล่าวเป็นแรงผลักดันให้มีการพัฒนาเนื้อหาและปรับปรุงคุณภาพของหนังสือพิมพ์ให้ดียิ่งขึ้นอย่างต่อเนื่อง
  หนึ่งในการพัฒนาเนื้อหาดังกล่าว
  รวมไปถึงการจัดทำหนังสือฉบับพิเศษนำเสนอพระราชกรณียกิจของพระบาทสมเด็จพระเจ้าอยู่หัว
  เพื่อร่วมฉลองสิรราชสมบัติครบ 60 ปีในปี พ.ศ.2549 เช่นเดียวกันกับหนังสือพิมพ์บางกอกโพสต์
  โดยจัดทำต่อเนื่องกันรวม 12 ฉบับตลอดปี ซึ่งเริ่มตีพิมพ์ฉบับแรกในเดือนธันวาคม พ.ศ.2548
  สำหรับฉบับสุดท้ายนั้นจะตีพิมพ์ในเดือนพฤศจิกายน พ.ศ.2549

  ในส่วนของนโยบายการผลิต
  บริษัทฯได้ขยายขีดความสามารถในการผลิตหนังสือพิมพ์ให้ได้ปริมาณมากยิ่งขึ้น
  โดยสั่งซื้อแท่นพิมพ์ระบบป้อนกระดาษม้วน KBA Prisma ซึ่งคาดว่าจะติดตั้งแล้วเสร็จ ณ
  โรงพิมพ์แห่งใหม่ของบริษัทฯที่ถนนบางนา-ตลาด กม.19.5 ในปลายปี พ.ศ. 2549
  แท่นพิมพ์นี้เป็นรุ่นใหม่ล่าสุดสำหรับพิมพ์กระดาษม้วนหน้ากว้าง 2 เท่า ระบบพิมพ์เพลทเดียว
  เพียบพร้อมไปด้วยอุปกรณ์การพิมพ์ชั้นนำมากมายซึ่งควบคุมด้วยคอมพิวเตอร์ทั้งระบบ
  สามารถพิมพ์งาน 4 สี จำนวน 32 หน้า ได้เป็นจำนวนถึง 75,000 ฉบับในเวลาเดียวกัน
  นอกจากนี้ยังมีระบบเมล์รูมซึ่งเป็นระบบหลังการพิมพ์ที่มีขีดความสามารถตั้งแต่การสอดเข้าเล่มโดยเครื่องจักรเพื่อตอบสนองการทำงานของแท่นพิมพ์ทั้งระบบใหม่และระบบที่ใช้อยู่ในปัจจุบัน
  รวมไปถึงระบบขนส่งและบรรจุหีบห่อ อุปกรณ์ทั้งหมดในห้องเมล์รูมในระบบ Schur Packaging
  Systems a/s จะได้รับการติดตั้งเพื่อปฏิบัติงานเชื่อมต่อกับแท่นพิมพ์

  บริษัทฯ ยังได้ตัดสินใจขยายธุรกิจเข้าสู่โลกของสื่อแห่งอนาคต โดยจัดตั้งฝ่ายอิเล็กทรอนิกส์มีเดีย
  มีชื่อว่า โพสต์ดิจิตอล เมื่อวันที่ 1 สิงหาคม 2548 ซึ่งเป็นวันครบรอบ 59
  ปีของการก่อตั้งหนังสือพิมพ์บางกอกโพสต์
  เพื่อการให้บริการข่าวสารทางสื่ออิเล็กทรอนิกส์และดิจิตอลทุกชนิด อาทิ อินเตอร์เน็ต
  โทรศัพท์เคลื่อนที่ โทรทัศน์และวิทยุ ทั้งภาษาอังกฤษและภาษาไทย
  จากนั้นในเดือนพฤศจิกายนโพสต์ดิจิตอลได้เริ่มให้บริการข่าวสดผ่านทางเว็บไซด์ของบางกอกโพสต์
  และโพสต์ ทูเดย์ ซึ่งเป็นการรายงานข่าวสดตลอด 24 ชั่วโมง และได้รับการตอบรับเป็นอย่างดี
  ดังจะเห็นได้จากจำนวนหน้าเว็บที่มีการเข้าชมเพิ่มมากขึ้นจาก 4 ล้านหน้าในเดือนตุลาคม เป็น 8
  ล้านหน้าในเดือนต่อมา จำนวนการกดในเว็บไซด์จาก 20 ล้าน เป็น 40 ล้าน
  และยอดเข้าชมเว็บไซด์ต่อเดือนเพิ่มขึ้นประมาณ 1 ล้านครั้งในเดือนพฤศจิกายน
  จากยอดผู้เข้าชมทั้งหมด 4 แสนคน

  สำหรับในปี พ.ศ.2549 โพสต์ดิจิตอลมีแผนงานที่จะปรับเปลี่ยนรูปลักษณ์ใหม่ของเว็บไซด์ โพสต์
  ทูเดย์ และขยายงานในรูปแบบของ E-commerce รวมทั้งจะเปิดบริการ E-paper
  เพื่อเพิ่มยอดขายสมาชิกในต่างประเทศ